बाबू कृष्णनन्दन सिंहः एक विरल व्यक्तित्वः
(20. 07. 1918-16. 01. 2001)
वारिज-पात-गात साक्षात,
रुचिर-सुधाकर-यश-अवदात-।
 रवि मैथिलीक प्राणाधार,
एहिमे हमर प्रतिपाद्य बाबू कृष्णनन्दन सिंहक कुल-गौरव, व्यक्तित्वक विराटता आ मैथिली साहित्यकारक प्रति सदाशयताक भाव गुञ्जित अछि।
 आरसी प्रसाद सिंहक 'माटिक दीप'मे अछि जे 'राघवपुर ड्यौढ़ी पुरस्कार दए प्रोत्साहित कैने छथि, तैं हुनका प्रति हमर कृतज्ञताक भाव बूझल जाय(1958 ई. )।
 मैथिलीक वरेण्य साहित्यकार सभक नजरिमे बाबू कृष्णनन्दन सिंह की छलाह, तकर ई किछु उदाहरण थिक।
 पारिवारिक परिचय - मिथिलाक खण्डवला कुलक राघवपुर शाखामे बाबू कृष्णनन्दन सिंहक जन्म 20 जुलाई, 1918 ई. मे भेलनि। पिता बाबू हरिनन्दन सिंहक देहावसान हिनक शैवकालहिमे भए गेल छलनि। पितामह बाबू यदुनन्दन सिंहक अभिभावकत्वमे बाल्यकाल व्यतीत कएल। हिनक माइ छलथिन कवियत्री मोदवती। हिनक सासुरक नाम हरिलता अछि। मिथिलाक खण्डवला कुल अपन पाण्डित्यक लेल ख्यात अछि। एहि कुलमे कला, साहित्य एवं संस्कृतिक प्रति अनुराग एवं संरक्षणक चिन्ता सदासँ रहलैक अछि। तेँ ई गुणसभ बाबू कृष्णनन्दन सिंहमे स्वतः छलनि। तकरा ओ आजीवन निखारैत-चमकबैत रहलाह।
 बाबू कृष्णनन्दन सिंहक मातृकुलमे सेहो वैदुष्य आ साहित्य-साधनाक सुदीर्घ परम्परा छल। जेना कहलहुँ अछि, हिनक माता स्वयं एक विदुषी छलथिन, से कोनो स्कूल-कालेज जाए नहि, अपितु सर्वथा प्रतिकूल परिस्थितिमे, स्वाध्यायसँ अर्जित हुनक पाण्डित्य छलनि। पुत्रक बालिग होएबा धरि ओ जमीन्दारीक सुचारू प्रबन्ध करैत रहलीह। हिनक एक माम छलथिन मैथिलीक ख्यातलब्ध साहित्यकार श्यामानन्द झा आ मातृमातामह छलाह मैथिलीक आद्य कथाकार एवं संस्कृतमे अनेक ग्रन्थक प्रणेता पं श्रीकृष्ण ठाकुर ('मायक मायक मै ठकुराइन')। एहि प्रकारेँ पितृकृल एवं मातृकुलमे प्रवाहित पाण्डित्य, भाषा-साहित्य, एवं कला-संस्कृतिक प्रति अनुरागक धार बाबू कृष्णनन्दन सिंहमे एक भए आर अधिक वेगवती भए प्रवाहित होइत रहल। बाबू कृष्णनन्दन सिंह 15 जनबरी, 2001 केँ इहलौकिक जीवन-लीला समाप्त कए, शिवत्वमे लीन भए गेलाह।
 बाबू कृष्णनन्दन सिंहक अवदानः
बाबू कृष्णनन्दन सिंहक अवदान दू क्षेत्रमे अछि - समाज-सेवा एवं साहित्य-सेवा। समाज सेवाक क्षेत्रमे प्रमुख अछि राघोपुरमे अपन ड्यौढ़ीक निकट पर्याप्त जमीन आदि दान दए मिडिल स्कूलक स्थापना करब। पुनः ओतए पोस्ट आफिस खोलबाएब। राजा शिवसिंहक गढ़ आ हुनक पोखरि जे 'घोड़दौड़'क नामसँ ख्यात अछि, हिनकहि जमीन्दारीमे छलनि। राजा शिवसिंहक गढ़पर नियमित रूपसँ आयोजन होइत छल। 'घोड़दौड़' पोखरिसँ भेल आयक सदुपयोग मैथिलीक पोथीक प्रकाशनमे करैत रहलाह। एहि लेल 'हरिनन्दन सिंह स्मारक निधि'क स्थापना कएल। एहि निधिसँ मैथिलीक कतेक महत्त्वपूर्ण ग्रन्थ सभक प्रकाशन भेल अछि, जे सर्वज्ञाते अछि। 'यदुनन्दन सिंह व्याख्यानमाला' स्थापित कए मिथिलाक वैदुष्य परम्परापर व्याख्यानमालाक आयोजन होइत छल। एहि व्याख्यानमालाक अन्तर्गत डा. अमरनाथ झा, डा. आदित्यनाथ झा एवं पं गिरीन्द्रमोहन मिश्रक व्याख्यान भेल अछि। ई व्याख्यानसभ प्रकाशित अछि। मैथिलीमे लिखित-प्रकाशित पोथीपर 'कृष्णनन्दन सिंह पुरस्कार' दए मैथिलीक लेखककेँ प्रोत्साहित करैत छलाह।
 बाबू कृष्णनन्दन सिंहकेँ बाल्यकालहिसँ 'अखिल भारतीय मैथिल महासभा' एवं 'अखिल भारतीय मैथिली साहित्य परिषद'क कार्य-कलापमे रुचि छलनि। एक समयमे मैथिली साहित्य परिषदमे राजनेता लोकनिक प्रति आकर्षण बढ़ि गेल छल। ओकर दुष्प्रभाव मैथिली आ मैथिली साहित्यपर पड़ि रहल छलैक। परिषदक दोसर गोल राजनेताक बढ़ैत प्रभावकेँ मैथिली भाषा-साहित्यक लेल अलाभकर मानि चिन्तित छल। राजनीतिक दुष्प्रभावसँ परिषदकेँ सुरक्षित रखबाक लेल परिषदक मधुबनी अधिवेशन (1959 ई. )मे बाबू कृष्णनन्दन सिंह सभापति निर्वाचित कएल गेलाह। हिनक आर्थिक सहयोगसँ 'परिषद-पत्रिका'क प्रकाशन आरम्भ भेल। अखिल भारतीय मैथिली साहित्य परिषदकेँ अपन भवन नहि छलैक। ई एक चिन्ताक कारण छल। बाबू कृष्णनन्दन सिंह परिषदकेँ भवनक हेतु दरभंगामे दू कट्ठा जमीन कीनि दान देलनि। एहि तथ्यक पुष्टि परिषदक तात्कालीन मन्त्री डा. श्रीकृष्ण मिश्र द्वारा सरिसब अधिवेशन (1967 ई. )मे प्रस्तुत रिपोर्ट आ पं श्रीचन्द्रनाथ मिश्र 'अमर'क 'मैथिली साहित्य परिषदक संक्षिप्त इतिहास'सँ होइत अछि। हिनकहि सभापतित्व कालमे तात्कालीन बिहार विश्वविद्यालयक सिनेटमे अखिल भारतीय मैथिली साहित्य परिषदक प्रतिनिधित्व आरम्भ भेलैक। बाबू साहेब उक्त सिनेटमे अनेक वर्ष धरि मैथिलीक प्रतिनिधित्व कएल। ल. ना. मिथिला विश्वविद्यालयक सिनेटमे मैथिली साहित्य परिषदक प्रतिनिधित्वक आधार ओएह प्रयास थिक। एहिना अखिल भारतीय मैथिल महासभाक अजमेर अधिवेशनमे बन्द भेल 'मिथिला-मिहिर'क पुनर्प्रकाशनक हेतु महाराज कामेश्वर सिंहकेँ राजी केनिहारमे ओ प्रमुख छलाह। मिथिलाक्षरक प्रचार-प्रचारक हेतु पं जीवनाथ झासँ संयुक्ताक्षर सहित पूर्ण वर्णमालाक लाखहु प्रति छपाए वितरित कएल। ई सभ किछु उदाहरण थिक जे मैथिली भाषा-साहित्य एवं मिथिलाक संस्कृतिक संरक्षणक क्षेत्रमे बाबू कृष्णनन्दन सिंहक अवदानकेँ स्मरणीय बनबैत अछि।
 साहित्य-सर्जनाः
'वाद पचासक जे छल भावी, लिखबहुमे हम मोन लगाबी,
'घरमे एकसर हमही लाल, भेल विवाहो पुरल न साल।
 बाबू कृष्णनन्दन सिंहक कृति दू प्रकारक अछि - मौलिक एवं अनुवादित। मौलिक कृतिमे अछि - 1. कम्पकारिका (1972), 2. स्वधा स्वाहा वषट्कार(1987), एवं 3. सीता-रामायण(1989)। सीता-रामयणक चारि खण्ड प्रकाशित अछि- 1. सीता-रामयण मिथिलाकाण्ड, 2. सीता-रामयण तपवनकाण्ड, भाग-1, 3. सीता-रामायण तपवनकाण्ड, भाग-2 तथा 4. सीता-रामायण युद्धकाण्ड।
 अनुदित कृतिमे अछि भर्तृहरिक तीनू शतकक भावानुवाद(1973) - 1. भावभर्तृहरि - शृंगारशतक, 2. भावभर्तृहरि - नीतिशतक एवं 3. भावभर्तृहरि-वैराग्यशतक। एकर अतिरिक्त अखिल भारतीय मैथिली साहित्य परिषदक विभिन्न अधिवेशनक अवसरपर देल गेल हुनक अभिभाषणमे व्यक्त विचार सेहो विचारणीय अछि।
 'डेरा देल महतमो गाँधी, मदतिक जोर बहौलनि आँधी,
नाव खेब राजेन्द्रे बाबू, भाकुर ब्बार डोर बेकाबू,
'भ्रष्टाचार न ककरो लाज, बिना पैरवी हो नहि काज।
 'राघोपुरमे छल एक फैक्ट्री, गामक लोकक नाकक नहि प्री,
समाजमे कोन प्रकारक शोषण व्याप्त छल, तकर परिचय एहिसँ भेटैत अछि। 'कम्पकारिका'मे इहो वर्णित अछि जे समाजमे व्याप्त पर्दा-प्रथाक कारणकेँ भूकम्पमे मृतकक संख्या बेसी छल। एहि प्रकारकेँ कम्पकारिका'मे मात्र 1934 ई. क भूकम्पक आतंक आ ध्वंसक वर्णन नहि अछि, एहिमे 1962 ई. अष्ठग्रह-योग आ चीनी आक्रमणक चर्चा आ समाजमे व्याप्त भ्रष्टाचारक वर्णन सेहो अछि। एहि अर्थमे कविवर सीताराम झाक भूकम्प वर्णनसँ 'कम्पकारिका' व्यापक एवं विशिष्ट अछि।
 'एहिमे साहित्यिक चमत्कार नहि,
मम उद्देश्य केवल अभ्युदय, परिवार,
'आबि सुशोभित मिथिला, बनबाओल भौरा किला।
 विचार एवं दार्शनिकतासँ भरल 'स्वधा स्वाहा वषट्कार'क शैली आ प्रयुक्त शब्दावली संश्लिष्ट एवं क्लिष्ट अछि। सर्वबोधगम्य नहि अछि।
 'वैह विद्या जे राख स्वतन्त्र, परतन्त्र कुभय नहि कथमपि तन्त्र।
 सुराज विकाशक सर्व, केवल नाशे दुष्ट कुगर्व।
 ने व्यर्थ विवाद घमर्थन, स्वच्छ बुद्धि सुख वर्द्धन।
 स्वाधीन स्वास्थ्य तन मन, देश सुरक्षा ज्ञानो जन।
 जेना 'कम्पकारिका'मे अथवा 'स्वधा, स्वाहा वषट्कार'मे शास्त्र-पुराण, ज्ञान-विज्ञान इतिहास-भूगोल आ ओहि प्रसंग कविक विचार अछि, ओहिना 'सीता-रामायण' मात्र भक्तिक अभिव्यक्ति नहि थिक, सीता-रामक कथाक माध्यमसँ देश, काल आ पात्रक सन्दर्भमे कविक प्रतिक्रियाक अभिव्यक्ति थिक। मुदा, ई अभिव्यक्ति सहज-सरल आ सुबोध नहि अछि।
 'क्यो बढ़थि वैराज्ञ पथपर, नीतिएमे क्यो घुमथि वा,
भर्तृहरिक नीति शतकक मैथिली अनुवादसँ मैथिलीक अनुवाद साहित्यक श्रीवृद्धि भेल अछि।
 1. भाषा-विभाषाक प्रश्न मैथिलीक सभसँ पैघ समस्या अछि। किन्तु से हम तखनहि टा मानि सकैत छी जँ भाषा वा साहित्यक प्रेम हमरा किंचितो नहि हो। नहि तँ ई समस्या कोनो समस्ये नहि थिक। वा जँ थिके तँ एकर समाधान राजनीतिक, कूटनीतिक अथवा शास्त्रार्थनीतिसँ नहि भए सकैछ। एहि लेल केवल स्वभाषाक प्रेम चाही। मैथिलीक माधुर्य-बोध चाही। प्रेमपूर्वक अपनो भाषा पढ़ी-पढ़ावी, सएह टा एकर निराकरण भए सकैछ। स्वभाषाक आदर्श स्वरूपक प्रति श्रद्धा रहने कालान्तरमे एकर समाधान भए जाएत। अन्यथा बखेड़ाक रूप धारण कए लेत।
 3. जन गणकेँ केवल बोटे टा धन रहि गेल छनि। ओ ततबहिसँ सुखी छथि।
 4. ओ उद्धत आन्दोलनक घोर विरोधी छथि। मुदा, जखन हिन्दीक पुरोधालोकनि जनताक भाषा मैथिलीकेँ संवैधानिक रूपसँ भारतक अन्य भाषाक समकक्ष नहि देखए चाहैत छथि तँ तखन विद्रोह क्रान्तिक ज्वालाक आवाहनक इच्छा भए जाइत छनि।
 5. बाबू कृष्णनन्दन सिंह अङरेजीक दृष्टिसँ मैथिली साहित्यक समालोचनाकेँ सामाजिक क्षेत्रक कुरीति जकाँ साहित्यिक क्षेत्रक एक कुरीति मानल अछि। एकरा ओ परम घातक मानैत छथि।
 अर्थात् शक्ति सम्पन्न होएब आवश्यक अन्यथा अर्जित सम्पदाक संरक्षण सम्भव नहि होएत। एहिसँ ई स्पष्ट अछि जे कोनो राष्ट्र अपन राजनीतिक स्वतन्त्रातक रक्षा आ सांस्कृतिक सम्पदाक संरक्षण, बिना शौर्य-शक्तिक नहि कए सकैत अछि। ई मिथिला, मैथिल आ मैथिलीक सन्दर्भमे सेहो प्रासंगिक आ महत्त्वपूर्ण अछि। 